આ રમતમાં ૪થી ૪૦ રમનારા હોય છે. રમનારાઓ અંદર છૂટથી ઊભા રહી શકે તેટલું મોટું કૂંડાળું દોરવું. બધા રમનાર પોતાના હાથથી પીઠ પાછળ અદબવાળી કૂંડાળાની અંદર ઊભા રહેશે. રમત શરૂ થતાં દરેક એકબીજાને હાથ છોડ્યા વિના ફક્ત ખભા વડે ધક્કા મારી કૂંડાળાની બહાર કાઢવા, અથવા પાડી નાખવા પ્રયત્ન કરશે. પડી જનાર, અથવા કૂંડાળાની બહાર જનાર અથવા હાથની અદબ છોડી દેનાર બાદ થયેલા ગણાશે, એટલે કે બહાર આવીને બેસી જશે. આ પ્રમાણે જે છેલ્લે સુધી ટકી રહેશે તે વિજયી ગણાશે.